หวยไทยโกอินเตอร์!!
หวยไทยจะโกอินเตอร์แล้วพี่น้อง !!!
5 พ.ค. 2555

หวยไทยจะโกอินเตอร์แล้วพี่น้อง !!!
อย่าคิดว่า สปาย 008 มาเต้าข่าวนะขอรับ เรื่องนี้มันเรื่องจริง ไม่ได้คิดไปเองเหมือนที่คิดว่าราคาสินค้าไม่แพง 
เรื่องมันมีอยู่ว่า ทั่นทนุศักดิ์ เล็กอุทัย รมช.คลัง ไปร่วมประชุมกับคณะกรรมการสำนักงานสลากกินแบ่งรัฐบาล เมื่อวานนี้ แล้วก็ไปให้นโยบายกับบอร์ดสลากฯ ว่าให้คณะกรรมการสลากฯ เร่งผลักดันหวยออนไลน์ให้เห็นเป็นรูปธรรมภายในปีนี้ เพราะเรื่องนี้คาราคาซังมานานหลายปีแล้ว 
ทั่นทนุศักดิ์ ตั้งความหวังว่า หากไทยสามารถขายหวยออนไลน์ได้จะช่วยแก้ปัญหาแย่งโควตาสลาก ปัญหาเรื่องหัวคิวจากคนกลาง คือแก้ปัญหาหวยแพงอ่ะแหละ 
ยัง ยังไม่พอ ทั่น รมช.คลัง ยังมีวิชันหลั่งไหลออกมาอย่างต่อเนื่อง
ถึงขั้นฝันไกลและจะไปให้ถึง มอบนโยบายให้บอร์ดสลากฯ ช่วยดูถึงการใช้ประโยชน์จากเออีซี (ประชาคมเศรษฐกิจอาเซียน) ที่จะมีผลบังคับใช้ในปี 2558 ว่าไทยจะสามารถขายหวยออนไลน์ไปยังกลุ่มประเทศในเออีซี เหมือนกับการขายลอตโต้ในกลุ่มประเทศยุโรปได้หรือไม่
ฟังกันชัดๆ ถอดคำพูดทั่น รมช.มาได้ว่า 
“ไม่ชอบย่ำเท้าอยู่กับที่ สำนักงานสลากฯ ควรไปได้ไกลกว่านี้ มันต้องคิดต้องฝัน ไม่ได้คิดแบบราชการ ซึ่งต้องการให้สำนักงานสลากฯ โกอินเตอร์ เพราะคิดถึงอนาคตของสำนักงานเอง โดยการเปิดขายหวยออนไลน์ในกลุ่มประเทศเออีซี เหมือนกับที่บอลพรีเมียร์ลีกในอังกฤษยังขายในไทยได้เลย ซึ่งถ้าขายหวยออนไลน์ หรือลอตโต้ในกลุ่มประเทศเออีซีได้หรือไม่นั้น ก็อยู่ที่ความสามารถของเรา ซึ่งถ้าทำให้หวยออนไลน์มีมาตรฐานเป็นระบบก็สามารถดำเนินการได้ และไม่ใช่เรื่องยากเย็น”
ฟังแล้วจี๊ดไหมล่ะ !!!!
แล้วก็มีแนวคิดที่จะแบ่งเงินจากการขายหวยมาจัดตั้งเป็นกองทุนเพื่อดูแลคนพิการ เพื่อแก้ปัญหาโควตาสลากจากกลุ่มคนพิการที่เกิดขึ้นมาตลอด หากมีกองทุนแล้วคนพิการที่มีปัญหาหรือต้องการใช้เงินก็ไปใช้เพื่อประกอบอาชีพ สามารถขอรับจากกองทุนได้
ฟังวิชันเรื่องหวยทั่นทนุศักดิ์แล้ว ไม่ธรรมดา อื้อหือ ไม่ธรรมดา
แต่ว่าวิชันนี้ จะทำให้ท่านกอดเก้าอี้ได้แน่น ทานกระแสปรับ ครม.ที่มีการลือกันหนักหนาว่า วราเทพ รัตนากร เด็กในคาถาวังบัวบาน จะมาทวงตำแหน่งคืน
เรื่องนี้จริงหรือมั่ว ชัวร์หรือไม่ อีกไม่นานก็รู้ 
หุ หุ หุ